google/wiki40b huggingface dataset:
André Glucksmann

Bakgrunn

André Glucksmann var sønn av to østerrikske jøder som flyktet til Frankrike da Adolf Hitler kom til makten. Faren kom fra Bukovina, moren fra Praha. Faren døde ung, og familien var nær ved å havne i konsentrasjonsleir, men ble reddet ved sønnens franske statsborgerskap. Under siste delen av annen verdenskrig arbeidet og bodde familien på et barnehjem som familien Rothschild hadde opprettet. Da André var ti år, forlot hans mor ham slik at han fikk klare seg på egen hånd.

Skribent, filosof

André Glucksmann, som deltok i maiopprøret i 1968, ble medlem av kommunistpartiet da han var 13 år, men trådte ut i forbindelse med Ungarnoppstanden. Etter å ha svermet for Maos kulturrevolusjon tok han med tiden avstand fran sosialismen, og har senere, påvirket av Raymond Aron, i 2000-årene tatt politisk stilling for høyresiden.
Han var en av de fremste filosofene som virket ved CNRS, der han konsentrerte seg om de filosofiske sidene ved krig og atomvåpen, for senere å sette marxismen og nazismen på samme linje, som for eksempel i boken La Cuisinière et le mangeur d'hommes, réflexions sur l'État, le marxisme et les camps (1975), som ble til etter lesningen av Aleksandr Solsjenitsyn. Med denne boken bidro han sterkt til at de franske filosofene distanserte seg fra marxismen, og til opplysning om Gulag.
Han fikk sitt definitive gjennombrudd med Les Maîtres penseurs (1977), som behandler de tyske «mestertenkerne» Fichte, Hegel, Nietzsche og Marx. Han kritiserer deres revolusjonsromantikk, som han mener la grunnlaget for de totalitære statene som vokste frem på 1900-tallet.
Glucksmann skildret Berlinmurens fall i fransk presse. Han støttet tsjetsjenerne under den første tsjetsjeniakrigen og den andre tsetsjeniakrigen, stilte seg bak invasjonen i Irak 2003, og støttet Nicolas Sarkozy da han i 2007 stilte opp som presidentkandidat.
Som filosof har han kritisert blant annet marxismen for et forvrengt frihetsbegrep, når den egentlig bare har ført til dannelsen av nye maktstrukturer som etter hans mening går frem med vold mot det som avviker fra deres paradigme. Han utgjør en av hovedpersonene i nouveaux philosophes, en gruppe franske filosofer som går inn for antitotalitære standpunkter, og som brøt med Marx, Nietzsche og Hegel.
Han var medlem av Cercle de l'Oratoire, som ble dannet etter terrorangrepene den 11. september 2001.
Sthenias

Utseende

Små til middelsstore trebukker med sylindrisk kroppsform. De fleste er kamuflasjefargede i brunt eller grått og kan ligne kvist-stumper. Antennene er gjerne omtrent så lange som kroppen.

Levevis

Disse billene har larver som lever i død ved.

Utbredelse

De fleste artene lever i Sørøst-Asia, fra India i vest til Java i øst, men det er også noen arter i Afrika.
Gaulosen

Gaulosen er en arm av Trondheimsfjorden i Trøndelag. Byneset i Trondheim kommune ligger nord for Gaulosen, og Børsa og Buvika i Skaun kommune ligger på sørsida. Lengst inn i fjorden ligger Øysand som tilhører Melhus kommune. Ved Viggja i Skaun kommune møtes Gaulosen, Orkdalsfjorden og Korsfjorden. Elva Gaula danner et delta der den renner ut i Gaulosen på grensa mellom Melhus og Trondheim.
Dette er det eneste større elvedeltaet i Sør-Norge som ikke er berørt av oppfyllinger, og tatt i bruk til industriområde, flyplass eller lignende. Det har likevel ikke manglet på planer gjennom tida for å utnytte området. Under andre verdenskrig tenkte tyskerne å bygge en stor by, Neu-Drontheim, på Øysand og i nabobygda Leinstrand. En kan fortsatt se restene av en påbegynt ubåthavn i Buvikberga mellom Øysand og Buvika. Det finnes nå fire naturreservater, og et landskapsvernområde her.
Gaulosen naturreservat og landskapsvernområde er et Ramsar-område og ligger i elvemunningen. Det omfatter store mudderområder som tørrlegges ved fjære sjø. Lengst ut ligger øya Storøra med sparsom vegetasjon, og en stor koloni hettemåke. Her hender det også at dvergmåke dukker opp. På Øysand-sida av deltaet ligger en stor strandeng. Gaulosen er den mest kjente fuglelokaliteten ved Trondheim. Her kan en hele året, men spesielt i trekktidene, se store mengder gjess, ender og vadefugler.
Et stykke opp i elva ligger Leinøra naturreservat. Her vokser en tett skog av tindved, som blir uvanlig høy i dette området. Humle klatrer opp i tindveden, og gir et jungellignende preg. Lengst inn på Leinøra ser en neste trinn i suksesjonen, der gråor og alm skygger ut tindveden.
Videre oppover Gaula ligger interessante områder som ikke er fredet. Her finnes det grusører med blant annet klåved, tindved og setermjelt. På disse grusørene kan en se dverglo. Langs elva finnes også gråor-heggskoger der en kan finne gul frøstjerne og slyngsøtvier.
Utenfor Buvika, på sørsida av Gaulosen, ligger Buvikfjæra. Her overvintrer mange ender og kanadagjess. I forbindelse med bygging av ny E39, var det aktuelt å legge vegen på fylling i denne fjæra. Det ble i stedet valgt å bygge vegen lenger opp i Buvika, men det var nødvendig å legge en motfylling i fjæra på grunn av de dårlige grunnforholdene.
I sørvendte lier nord for Gaulosen ligger Apoteket naturreservat og Lauglolia og Sundsberga naturreservat. Disse områdene er fredet på grunn av varmekjær løvskog, og en artsrik flora av urter. Lauglolia er en av de få steder i Trøndelag der spettmeis forekommer. Her kan en også finne kjernebiter og bøksanger.
Noroff Mediegymnas

Noroff Videregående Skole er fire forskjellige skoler med tilhold i Oslo, Kristiansand, Stavanger og Fredrikstad. Frem til våren 2011 ble også Noroff Mediegymnas brukt som et offisielt navn på skolene.
Alle skolene tilbyr utdanningsprogrammene medier og kommunikasjon. Skolene tilbyr en undervisning som er både praktisk og teoretisk vinklet, og vektlegger både medieforståelse, kunnskap og tenkemåter.
Fra høsten 2015 har Noroff Videregående Kristiansand tilbudet toppidrett.
Den treårige utdannelsen gir generell studiekompetanse om man velger medier og kommunikasjon eller toppidrett med samfunnsfag, språk og økonomi. Toppidrett med realfag gir spesiell studiekompetanse.
DDR SDRAM

DDR SDRAM (engelsk: Double Data Rate Synchronous Dynamic Random-Access Memory) er en klasse av minnebrikker brukt i datamaskiner. Forskjellen mellom DDR SDRAM og forgjengeren SDR SDRAM (Single Data Rate Synchronous Dynamic Random-Access Memory) er at DDR SDRAM kan behandle data dobbelt så raskt som SDR SDRAM. Årsaken er at DDR SDRAM overfører data på begge sider av et klokkesignal fra prosessoren, mens SDR SDRAM kun overfører data på den ene siden av signalet. Standarden ble utviklet av JEDEC og lansert i 1998.
DDR SDRAM, retroaktivt kalt DDR1, har blitt erstattet av DDR2-, DDR3- og DDR4 SDRAM.
Forskjellene mellom DDR-, DDR2- og DDR3 SDRAM er at DDR-minne har lavere dataoverføringshastighet (i MB/s), men samtidig lavere forsinkelse (CAS-latency) enn DDR2-minne. Dette gjør at de er like effektive, men DDR2-RAM har den fordelen at de tåler lavere spenning enn DDR. Antall pinner på minnebrikken er også forskjellig. DDR SDRAM har 184, mens DDR2 SDRAM har 240. DDR- og DDR2-minne kan derfor ikke blandes, og passer inn i forskjellige typer hovedkort. DDR3 ram er nyere og støtter raskere hastigheter enn DDR2-minne.
Anthony Annan

Tidlig karriere

Annan kom fra ungdomsklubben Eleven Wise, før han i 2003 gikk til den ghanesiske klubben Sekondi Hasaacas FC. Der tilbrakte han to år, før han gikk til en annen ghanesisk klubb, hovedstadsklubben Accra Hearts of Oak. Han tilbrakte en suksessfull periode der, noe som tiltrakk interessen fra europeiske klubber.

Start

Annan signerte en treårskontrakt med Start 30. januar 2007. Ifølge han selv kom til Start for å utvikle seg. Uheldigvis ble han plaget med skader og sykdom under den første delen av 2007-sesongen, og fikk lite tillit fra treneren Benny Lennartsson i de viktige siste kampene for å unngå nedrykk fra Tippeligaen.

Stabæk, periode 1

Etter at Start likevel rykket ned i 2007, gikk han på utlån til Stabæk frem til august 2008. Han spilte bra på midtbanen til Bærumslaget, og Stabæk ytret at de ønsket å kjøpe han fra Start, men Kristiansandslagets krav til overgangssum var for stor, i tillegg til at flere europeiske storklubber som Arsenal og Manchester United var interessert i Annan. 
1. august 2008 ble det kjent at Annan dro på prøvespill i England hos Blackburn Rovers. Andre klubber som var interesserte var AC Milan, Atletico Madrid og Racing Santander.

Rosenborg

Anthony Annan ble kjøpt fra Start for ca. 12 millioner kroner 31. august 2008 og presentert på Lerkendal før kampen mot VIF.
Han ble kåret til årets Rosenborgspiller i 2009.
Han scoret sitt første mål som seniorspiller for Rosenborg i en cupkamp mot Start i 2010, der Rosenborg vant 4-3.
I 2010 ble han kåret til «Årets spiller» i Tippeligaen etter å ha blitt tildelt Kniksenprisen. Han ble også kåret til Årets spiller i norsk fotball av VG. 
Men den 28. januar 2011 ble det bekreftet at Annan hadde signert en avtale med den tyske klubben Schalke 04.

Tyskland

Annan ble solgt til FC Schalke 04 hvor han ble i fire sesonger, men han har vært utlånt både til Vitesse og Osasuna.
Da kontrakten med FC Schalke 04 gikk ut, signerte han for HJK i Finland. I vinterpausen 2014/15 gikk han gratis til 1860 Munich. Kontrakten ble ikke fornyet da den gikk ut.

Stabæk, periode 2

I 2015 ble Annan hentet gratis fra 1860 München, som erstatter for Diomande som ble solgt til Hull.

Landslagsspill

Annan fikk sin A-landslagsdebut for Ghana mot Brasil 27. mars 2007, som erstatning for den skadde Michael Essien. I ettertid har han spilt fast på landslaget og deltok også i Fotball-VM 2010 for Ghana. Laget imponerte kraftig med Anthony som fast inventar. Laget nådde kvartfinalen som eneste afrikanske nasjon, men ble slått ut i straffesparkkonkurranse som de tapte mot Uruguay 4-2.
Rhaphipodus

Utseende

Store og kraftige (gjerne 40-60 millimeter), vanligvis svarte trebukker. Hannens kjever er ikke påfallende forstørrede. Pronotums bakhjørner har en skarp tagg, sidekantene spisse, nålelignende pigger.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i Sørøst-Asia.
STMBK

STMBK er forkortelse for Sør-Trøndelag Mosjons- og bedriftsidrettskrets.
L'Amour Toujours II

L'Amour Toujours II er et musikkalbum av Gigi D'Agostino. Albumet ble utgitt i 2004 i Italia og Tyskland.
Mons Breidvik

Biografi

Mons Breidvik sa fra seg odelsretten på hjemgården da han ønsket å bli kunstner. Vinteren 1897-98 gikk Breivik på Framnes ungdomsskule (folkehøgskule). Der møtte han Anna Heradstveit fra Kvam som han giftet seg med i 1905. Sammen fikk de seks barn. Kunstnerparet bodde i Breidvik i Gulen i årene 1905-07, på Heradstveit i Kvam 1907-10 og fra 1910 på kunstnerboligen Fosslid som Breidvik selv fikk bygd i nærheten av Vikøy kirke. Anna døde i barselseng i 1914. Etter dette var han gift tre ganger.
Han fikk utdannelse av både Harriet Backer og Erik Werenskiold; særlig sistnevnte var til stor inspirasjon for ham. Breidvik studerte også i Tyskland og Italia.
I 1915 debuterte han på Statens høstutstilling, der han deltok elleve ganger. Etter hvert stiftet han vennskap med kunstnerne Olav Rusti, Bernt Tunold og Nikolai Astrup. Breidvik ble kjent for å male gode portretter og tegninger av badende småbarn. 
I årene 1925 – 1936 var han bosatt i USA. Han deltok på hundreårsfeiringen av utvandringen, og under en markering i Minnesota der president Calvin Coolidge holdt tale, tegnet Breidvik presidenten. Han utførte flere dekorarbeider på bygninger i New York, bl.a. Grace Episcopal Church på Long Island og Straubenmuller Textile High School. Utsmykkingsarbeidene i USA er de største han utførte.

Livsverk og etterdønninger

Av kirkeutsmykningene hans i Norge kan nevnes altertavla i Hersvik kirke i Solund i 1920 og i Brekke kirke i 1930-årene. Han illustrerte også en rekke bøker og laget tegninger for barneblad.  
Breidvik var en forkjemper for norsk språk, bunadsskikk og for Vestlandets plass i den norske kunstscenen. Han ønsket seg et eget vestnorsk kunstakademi som motvekt til akademiet i Oslo. Selv fikk han ikke se denne drømmen oppfylt, men Vestlandets Kunstakademi, som nå heter Kunsthøgskolen i Bergen, ble opprettet i 1973.
Mons Breidvik døde i 1950 og er gravlagt på kirkegården ved Vikøy kirke. Han er representert i Nasjonalgalleriet med litografier og fargetresnitt, og han er innkjøpt til Metropolitian Museum i New York. Reidar Storaas gav i år 2000 ut biografien Vestlandskunstnaren Mons Breidvik som  kom ut på Selja Forlag.
Håndball-VM 1958 for menn

Håndball-VM 1958 for menn ble spilt i Øst-Tyskland i perioden 27. februar – 8. mars 1958. Sverige ble verdensmestere.

De svenske verdensmestrene

Donald Lindblom, Roland Mattson, Lennart Ring, Rune Ahrling, Gösta Carlsson, Uno Danielsson, Nils Ekeroth, Sten Hellberg, Kjell Jönsson, Gunnar Kämpendahl, Hans Karlsson, Hans Olsson, Lukas-Erik Olsson, Stig Lennart Olsson, Ake Reimer og Rolf Zachrisson
Trener: Curt Wadmark
Gyarong

Gyarong (fra tibetansk: rgyal mo rong, [fjellgudinnen] «Gyalmo Mordos dal»; kinesisk: Jiarong) er et historisk landskap i den østligste del av den østtibetanske regionen Kham, der hvor Tibets høyfjellsplatå brytes med de dype og trange dalene dannet av elvene Min Jiang og Dadu He, rett før fjellene gir seg for lavere land og provinsen Sichuans «røde bekken» begynner å strekke seg ut.
Gyarong hører i dag for det meste inn under det autonome prefektur Ngawa (Aba) for tibetanere og qiangfolk (Aba Zangzu Qiangzu zizhizhou). Bare en liten del, fylket Danba, ligger i det autonome prefektur Garzê for tibetanerne (Ganzi Zangzu zizhizhou). Hele området er del av provinsen Sichuan, slik den ble definert med utvidede grenser under Qing-dynastiet i 1728.
De forskjellige slukter og dype daler ble en gang generelt omtalt som De atten Gyarong-fyrstedømmer. Episenteret for det store jordskjelvet i Sichuan i mai 2008 var i fylket Wenchuan, som var sete for ett av disse atten gamle kongedømmene. Fra Lhasa-tibetanernes synsvinkel er Gyarong del av Kham, hvis «grenser» i dag ofte er uklare ettersom det ikke lenger dreier seg om noen administrativ enhet.

Befolkningen

Gyarongs innbyggere kalles Gyarongpa, og har en identitet som adskiller seg fra khampaene. Det dreier seg dessuten bare delvis om tibetanere, men også om tibetiserte grupper, om qiangfolk og om hankinesere (de siste først og fremst i byer og større landsbyer). De rundt 200.000 qiang står i en særstilling. De kalles jang (‘jang) av sentraltibetansk hold, og blir derfra betraktet som én av flere khamske tibetanske stammer. Men deres kultur har nokså distinkte egne trekk, og deres språk, som er av tibetoburmansk, er også annerledes. Nabostammene i Gyarong betrakter seg selv enten som tibetanere (khampaer), eller i noen tilfeller som noe helt for seg selv.
Den sveitsiske nasjonalbanken

Historie

Frankrike, Belgia, Italia og Sveits undertegnet i 1865 en avtale som etablerte Den latinske myntunion. Dette var en valutaunion som hadde som formål å samle flere europeiske lands valuta til en felles valuta. Nasjonalrådmann Joos foreslo i 1879 at retten til å utstede valuta skulle overføres til konføderasjonen, men dette forslaget ble avslått i 1880. Nasjonalrådmann Cramer-Frey foreslo i 1885 å etablere en egen sentralbank, men også dette forslaget ble avslått.
I 1885 signerte landene i Den latinske myntunion sin tredje avtale, der hvert land er ansvarlig for verdien av den valutaen de utsteder, og i 1891 vedtok Sveits å overføre monopolretten til å utstede pengesedler til konføderasjonen. Et forslag om å etablere en sveitsisk sentralbank ble nedstemt i 1897.
Den 6. oktober 1905 ble sentralbankloven vedtatt (National Bank Act), og 20. juni 1907 var sentralbanken i operativ drift i Basel, Bern, Genève, St. Gallen og Zürich. Sentralbanken fikk enerett til å utstede valuta i 1910.

Hovedoppgaver

SNB har ansvaret for Sveits' pengepolitikk, og har et helhetlig ansvar for landets økonomi. Hovedmålsettingen er prisstabilitet, dvs. stabil og lav inflasjon. Sammen med målsettingen om økonomisk utvikling gir dette en basis for økonomisk vekst.
Sentralbanken definerer prisstabilitet som inflasjon lavere enn 2 % pr år.

Sentralbanksjef

Pr november 2014 er Thomas Jordan sentralbanksjef. Han har jobbet i sentralbanken siden 1997, og ble sentralbanksjef i 2012.
Visesentralbanksjef er Jean-Pierre Danthine.
Dorynota

Utseende

Nokså små, brede og flate, gulbrunlige eller rødlige bladbiller. De er bredt skjoldformede, sidene av dekkvingene er kraftig utvidete og flate og dekker beina. Pronotum er ikke like utvidet men dekker hodet slik at det ikke er synlig ovenfra. Dekkvingenes forhjørner er gjerne framskutte foran pronotum slik at dyret får en omtrent hjerteform sett ovenfra. På dekkvingenes fremre del er det en spiss knøl som kan være trukket ut til en lang pigg, slik at hele dyret ligner på en torn på en plante, ikke ulikt mange hornsikader. Oversiden er kraftig punktert.

Levevis

Både larver og voksne lever på planter og eter fra dem.

Utbredelse

Gruppen er utbredt i Sør- og Mellom-Amerika inkludert Karibia.
Jesus og Josefine

Jesus og Josefine (originaltittel: Jesus & Josefine) er en dansk julekalender for barn fra 2003.
Serien ble sendt med norsk tale i advent 2011 på NRK Super i Norge. Serien har også blitt sendt gjentatte ganger, men oftest som en del av morgenprogrammet Julemorgen. Opprinnelig ble serien sendt på TV2 Danmark.
Julekalenderen ble etterfulgt av filmen Oskar & Josefine fra 2005.

Handling

Julekalenderen handler om Josefine. Hun liker ikke julen, fordi hun selv har bursdag på samme dag og føler Jesus får all oppmerksomheten. Hun kommer inn i en butikk som eies av den mystiske Thorsen, hvor hun finner et lite krybbespill. Dette krybbespillet fungerer som en slags tidsmaskin som bringer Josefine og vennen Oskar tilbake i tiden til byen Nazaret omkring 12 e.Kr. Der møter de Jesus som barn. Dette ene besøket blir til flere, og løpende forandrer Oskar og Josefines besøk Jesu liv, noe som også griper inn i de fortellingene Bibelen har om Jesus.
Serien har manus av Bo Hr. Hansen og Nikolaj Scherfig. Regi er ved Carsten Myllerup. Serien ble produsert av Cosmo film
Tinia

Gudenes hersker

Etruskerne trodde på ni store guder som hadde makt til å slynge tordenslag; de ble kalt for novensiles av romerne. Av disse tordenslagene var det elleve typer, hvor Tinia som den øverste gud, hadde tre av dem. Tinia var også en del av en mektig triade som omfattet gudinnene Menrva (romerske Minerva) og Uni (romersk Juno), og som hadde templer i hver eneste by i Etruria. Tinia ble tidvis representert som sittende ved en trone og med skjegg, andre ganger stående og uten skjegg. Blant hans symboler var tordenkilen og et maktsepter, og er generelt fulgt av en ørn og tidvis hadde en krans av eføy på hodet
I det etruskiske språket betyr tin eller tinš «dag» og i flertall gir tinia meningen at han er den som styrer tidens gang. Noen av Tinia definerende tilnavn er det gitt detaljer av i Piacenzas lever, en bronsemodell av en lever som ble brukt i religiøse ritualer. Noen av hans tilnavn beskrevet her er Tin Cilens, Tin Θuf og Tinś Θne. Det har blitt gjort en rekke forslag hva disse kan bety, men etruskisk er dårlig forstått og det er ingen akademisk enighet til en oversettelse.
Daichi Fukushima

Karriere

Daichi Fukushima startet sin profesjonelle karriere i Ventforet Kofu i 2000.
Fredrik Vilhelm I av Preussen

Liv og virke

Hans far, Fredrik I av Preussen, var den første konge av Preussen. 
I Preussens historie utgjør Fredrik Vilhelm Is regjeringstid en reform- og organiseringsperiode. Han var en initiativrik, energisk natur med ubendig vilje, en enevoldsherskertype, hvis personlige engasjement nådde til alle forvaltningens områder. I nesten alt var han sin fars rake motsetning: hans puritanske legning kombinert med hans sparsomhetspolitikk tillot intet hoffliv i samtidens stil. Han levde spartansk for sin stand og likte best å være kledd i hæruniformen sin. I motsetning til faren og bestefaren hadde han ikke mye til overs for kultur og protesterte på penger som ikke gikk til hæren. I hans levetid fordoblet den prøyssiske hæren seg.
Fredrik Vilhelm innrettet seg mot å oppheve partikularismen i den løst sammenføyde prøyssiske stat. 
Fredrik Wilhelm gikk inn for om å bygge opp Preussens militære makt. Han sentraliserte og forbedret den prøyssiske staten, erstattet tvungen militærtjeneste for middelklassen med en årlig skatt, opprettet grunnskoler, og sørget for å rebefolke Østpreussen etter at befolkningen hadde blitt redusert som følge av pesten i 1709.
Han forenklet rettsprosedyrene, men klarte ikke å få i stand et enhetlig prøyssisk rettsvesen. Derimot klarte han å sentralisere finansforvaltningen ved generaldirektoriet av 1723, hvis instruksjon han selv hadde forfattet. Statsfinansene, i stor grad basert på kronens jordeiendommer, var ved hans død i svært god tilstand. Fredrik Vilhelm forbedret byenes forvaltning ved å bryte rådsslektenes makt. Næringene ble støttet etter strengt merkantilistiske prinsipper. 
Det ble også iverksatt tiltak for å bedre folkets utdannelse, og 1717 ble skolegang foreskrevet ved dekret. Særlig omsorg viet Fredrik Vilhelm hærens organisasjon: Dens styrke ble fordoblet og basert hovedsakelig på den innenlandske befolkningen og ble inndelt i verningsområder, «kantoner». Fra denne tid ble den prøyssiske eksersis et mønster. Han satte også opp en garde i Potsdam med spesielt lange soldater.
Ved freden i Stockholm i 1720 vant Preussen Stettin og deler av Vorpommern. Trass i Fredrik Vilhelm militære interesser ble hans regjeringtid fredelig. Fredrik Vilhelm skapte den prøyssiske embetsmannsstand, og det var han som gav Preussen dets militære og byråkratiske preg. Fredrik Vilhelms despotiske sinnelag fremtrådte også i familielivet, særlig i forholdet til eldste sønn, den senere Fredrik II av Preussen.
Barcelonas bystyre

Barcelona kommune er en av de fire offentlige administrasjonene med politisk innflytelse i Barcelona. Bystyret har sin opprinnelse i De hundres råd, som ble oppløst i 1714. Siden 1979 har politikerne i bystyret blitt valgt av byens innbyggere hvert fjerde år. Det holder til i rådhuset ved Plaça de Sant Jaume i Barri Gòtic, rett ovenfor bygninga til Katalonias regjering, Palau de la Generalitat de Catalunya.
Kommunens oppgaver er å administrere de fleste av byens offentlige tjenester, som byplanlegging, transport, avgifter, sikkerhet, barnehager, biblioteker og lignende.
Den nåværende ordføreren er Xavier Trias, som representerer Katalonias sosialistparti.
Jeong Seung-hyun

Landslaget

Han representerte Sør-Korea under Sommer-OL 2016 i Rio de Janeiro, der han ble utslått i kvartfinalen med det sørkoreanske U23-landslaget.
Han ble tatt ut i Sør-Koreas tropp til VM i fotball 2018 i Russland.
Nordisk mesterskap i troppsgymnastikk for junior 2018

Nordisk mesterskap i troppsgymnastikk for junior 2018 blir arrangert 14. april 2018 i Joensuu i Finland. Dette mesterskapet er for klubblag, ikke for landslag. 
Konkurranseformen er TeamGym, slik at det konkurreres sammenlagt i trampett, tumbling og frittstående.